НыбжьыщIэ хахуэхэр
Урысей МЧС-м и Управленэ нэхъыщхьэу КъБР-м щыIэм и унафэщI Надежин Михаилрэ Урысейм и къегъэлакIуэхэм я зэгухьэныгъэм и щIыналъэ къудамэм и унафэщI, КъБР-м щIыхь зиIэ и къегъэлакIуэ Гулиев Мухамматрэ Налшык къалэм дэт курыт еджапIэ №3-м и школакIуэхэм иратащ «ЦIыху къыщригъэлым зэрихьа лIыгъэм папщIэ» медалыр.
Фигу къэдгъэкIыжынщи, еянэ классым щеджэ школакIуэхэу Мэрзей Къантемыр, Терболэт Ислъам, Мэздэгу Имран сымэ фокIадэм и 18-м еджапIэ нэужьым унэм кIуэжырт. Псыежэхым щыблэкIым сабийхэм гу лъатащ псым зызымыгъэхъейуэ хэлъ цIыхухъум. НыбжьыщIэхэм ар псым къыхахащ. ЦIыхухъур псэууэ къыпхуэщIэртэкъым. ЩIалэ цIыкIуитIым ар ягъэбэуэн щIадзащ, ещанэр медицинэ дэIэпыкъуэгъу псынщIэм псэлъащ. Ауэ абыкIи ягу мызагъэу, дэтхэнэ зы дакъикъэми мыхьэнэшхуэ зэриIэр къагурыIуэу, автомашинэ блэжхэм ящыщ зы къагъэувыIэну хуежьащ, лIыр псынщIэу сымаджэщым нагъэсын папщIэ. ЗэрыжаIэщи, я насып къикIри, ираджауэ зыщIыпIэ кIуэ дэIэпыкъуэгъу псынщIэм и гупым лIыр медицинэ IуэхущIапIэм нагъэсащ.
НыбжьыщIэхэм фIыщIэ яхуэфащэщ щтэIэщтаблэ мыхъуу яхузэфIэкI зэращIам папщIэ. ПсынщIэу икIи и чэзууэ игъуэта медицинэ дэIэпыкъуныгъэм и фIыщIэкIэ лIыр псэущ икIи узыншэщ.
УАРДЭ Жантинэ.
